未解嚴前一日，本司各隨職供辦。尚舍奉御設御座於太極殿中楹閒南向如常。守宮設文武百官次於東西朝堂，奉禮於東西朝堂設文武官版位如初。典儀設位於殿庭，文東武西，皆重行北向，相對為首。設典儀位於東階東南，贊者二人在南差退。乘黃令陳革輅旌旗之屬於殿庭。
其日平明，諸衛各勒所部屯門列仗，百官服蔥褶，督將戎服，皆集朝堂次。晝漏上水五刻，侍中版奏：「請中嚴。」鈒戟以次列於殿庭。上水七刻，典謁引群官以次入就位。上水十刻，應奉迎之官詣閤奉迎。侍中版奏：「外辦。」皇帝服通天冠，絳紗袍，御輿以出，曲直華蓋警蹕如常。皇帝出自西房，即御座，侍臣夾侍如常。典儀稱再拜，贊者承傳，群官皆再拜。通事舍人以次引群官出。侍中跪奏稱：「禮畢。」俛伏，興，還侍位。皇帝降座，御輿入自東房，侍臣從至閤如常。